stanford-oval/wikipedia huggingface dataset:
אלכסיוס וקסנדרה

| --- | --- |

 שם ספר:  "Assassin's Creed Odyssey"
 הופעה ראשונה:  Assassin's Creed Odyssey
 הופעה אחרונה:  Assassin's Creed Valhalla (קסנדרה)
 יוצרים:  יוביסופט קוויבק
 גילום הדמות:  מייקל אנטונאקוס, מליסנטי מאהוט
 דיבוב:  מייקל אנטונאקוס, מליסנטי מאהוט
 מידע
 כינויים:  נושאי העיט
 תאריך לידה:  451 לפנה"ס (אלכסיוס) 458 לפנה"ס (קסנדרה)
 מקום לידה:  ספרטה, לאקוניה, יוון העתיקה
 מקצוע:  שכירי חרב
 חברוּת בקבוצה:  (משתנה בהתאם לבחירת השחקן) קסנדרה: מסדר הנחבאים, הצבא הספרטני, הצבא האתונאי, צוות האדרסטיה, הפיראטים של קיאוס, בנותיה של ארטמיס, החוג של פריקלס אלכסיוס: השושלת האגידית, הכת של קוסמוס
 אזרחות:  יוונית
 מקום מגורים:  יוון העתיקה
 תאריך פטירה:  422 לפנה"ס (אלכסיוס) אוקטובר 2018 (קסנדרה)
 מקום פטירה:  טייגטוס, לאקוניה, יוון העתיקה (אלכסיוס) שער העיר האבודה, סנטוריני, יוון (קסנדרה)
אלכסיוס (ביוונית: Αλέξιος) וקסנדרה (ביוונית: Κασσάνδρα) הן דמויות בדיוניות שמקושרות אחד לשנייה בזיכיון משחקי הווידאו Assassin's Creed של חברת יוביסופט. הדמויות הופיעו לראשונה במשחק "Assassin's Creed Odyssey" משנת 2018. את הדמויות מגלמים השחקן היווני מייקל אנטונאקוס והשחקנית הקנדית ממוצא יווני מליסנטי מאהוט באמצעות דיבוב ולכידת תנועה.
בהיסטוריה הבדיונית של סדרת המשחקים, שתי הדמויות היו קרובי משפחה שהופרדו מהוריהם הספרטנים לפי הנבואה של פיתיה, האורקל מדלפי, ודרכיהם נפרדו אחד מהשנייה מאז היו ילדים. השניים היו צאצאיו של לאונידס הראשון - שבעצמו היה צאצא לבני האיסו, חייזרים קדומים שהיו קיימים עוד משחר האנושות, ושהיו ידועים בתור הציוויליזציה הראשונה. לאונידס החזיק ברשותו חנית בעלת כוחות קסומים, שלימים נודעה כפיסת עדן - ממצא עתיק ורב עוצמה ומקור המאבק הממושך בין מסדר הנחבאים ומסדר העתיקים, לימים אחוות המתנקשים ומסדר הטמפלרים. במשחק 'אודיסאה', לשחקן ניתנת זכות בחירה לחוות את זיכרונותיהם של אלכסיוס או קסנדרה, וזאת כחלק מסימולציה של ליילה חסן - הפרוטגוניסטית מהזמנים המודרניים. הדמות שנבחרה הופכת להיות האח הבכור בנרטיב של הסיפור, שננטשה באי קפלוניה מאז ילדותה בעקבות מאורע טראומתי שהתרחש בהר טייגטוס. בבגרותה, הדמות הופכת לשכירת חרב שידועה בכינוי "נושא/ת העיט", בעוד האח הצעיר מבין השניים הופך ל"דימוס", אוכף חוק אימתני של אגודת סתרים בשם "הכת של קוסמוס" ואחד מהאנטגוניסטים הראשיים של המשחק.
סיפור המשחק 'אודיסאה' עוקב אחרי מסעו של נושא העיט הנבחר לכל אורכה של יוון הקלאסית במהלך המלחמה הפלופונסית, בזמן שהוא מנסה לאחד את משפחתו השסועה ולרדוף אחר הכת של קוסמוס, שעמדה מאחורי פרוץ המלחמה. בתוך המיתולוגיה של הסדרה, קסנדרה היא נושאת העיט הקאנונית, והיא הופיעה בהמשך בנובליזציה "Assassin's Creed Odyssey" ובהופעת אורח בחבילת ההרחבה "מפגש גורלי" של המשחק "Assassin's Creed Valhalla".
שתי הדמויות קיבלו ביקורות חיוביות מהמבקרים וממעריצי הסדרה לאחר שהוצגו לראשונה. קסנדרה קיבלה תשומת לב מיוחדת בתור דוגמה חיובית לייצוג מגדרי במשחקי ווידאו, בנוסף לתשבחות על הופעתה של מאהוט והאינטרפטציה האישית שלה לדמותה של קסנדרה.
סקירת דמות

במשחק 'אודיסאה', ליילה חסן, עובדת לשעבר של תאגיד אבסטרגו, מוצאת את החנית השבורה של מלך ספרטה לאונידס הראשון, שמתברר כממצא עתיק ורב עוצמה של בני האיסו. אחרי שחוותה את רגע הניצחון של לאונידס בקרב תרמופילאי במדריך ללומד שבתחילתו של המשחק, ניתנת לליילה הבחירה לחקור את זכרונותיהם של אחד מנכדיו - אלכסיוס או קסנדרה - באמצעות מתקן נייד של האנימוס, כדי לחפש אחר פיסת עדן נוספת שידועה בתור המטה של הרמס טריסמגיסטוס. הדמות אשר נבחרת בידי השחקן נודעת כשכיר החרב האגדי שמוכר בכינוי "נושא העיט", שהיה פעיל במהלך המלחמה הפלופונסית, ושעלילותיו כתובות ביומניו האבודים של הרודוטוס. שכיר החרב מיוחס לרוב בכינוי "מיסתיוס", שמשמעו "שכיר להשכרה" או "משרת מושכר" ביוונית עתיקה, ודמותו מסמלת את פרידתה של הסדרה מהמסורת של סדרת המשחקים, מאחר שאין לנושאי העיט כל קשר לאחוות המתנקשים או לכל ארגון נוסף שקשור לה.
בתור אלכסיוס או קסנדרה, השחקן יכול לבחור אם לענות לדמויות שאינן שחקן, וזאת על ידי בחירת שורות דיאלוג כדי לדלות מידע ולקדם את נרטיב הסיפור קדימה. כמה מבחירות השחקן משנות הלכה למעשה את גורלה של הדמות שאיתה הם נפגשים. לכל אורכו של המשחק, לנושא העיט ניתנת גישה לסוסו הנאמן פובוס, שמראהו החיצוני ניתן לשינוי, ואפשר לזמן אותו בכל עת ובכל מקום. נושא העיט יוצא למסע נרחב ברחבי העולם היווני על סיפון אוניית המפרש 'האדרסטיה', והוא נפגש עם מגוון גרסאות בדיוניות לדמויות היסטוריות של התקופה כמו פריקלס, קליאון, אספאסיה, סוקרטס, אלקיביאדס, אריסטופאנס, היפוקרטס, ברסידאס ושני מלכי ספרטה.
בנובליזציה של המשחק שנכתבה בידי גורדון דוהרטי, קסנדרה מופיעה בתור נושאת העיט. היא מתעמתת עם הכת של קוסמוס, ויורשת בסופו של דבר את מטה הרמס מידיו של פיתגורס. בסיפור זה, אלכסיוס הופך לנשק בידי הכת, ונודע מעתה ואילך בשם דימוס. נאמנותו לכת של קוסמוס מציבה אותו מספר פעמים נגד אחותו, בעוד היא מנסה לנטרל את השפעתם על העולם היווני במהלכה של המלחמה הפלופונסית ולאחד את בני משפחתה. מאוחר יותר, הוא מת בקרב נגד קסנדרה בהר טייגטוס.
יצירת דמות ותהליך הפיתוח

בראיון לטום היגינס מהטלגרף, המפיק הראשי מארק אלכסיס-קוטה ציין שהחלק המוקדם במשחק שמתרחש בקפלוניה נועד כדי "לחקור מיהן הדמויות הללו ומדוע כדאי להצטרף למסע שלהן". קוטה הסביר שרעיון הבחירה בין שתי הדמויות נקבע בידי צוות המפתחים כאחד מ"עמודי התווך" שלהם עבור המשחק, והזכות לבחור ביניהם מועברת לידי השחקנים. הוא המשיך לציין שמשוב השחקנים לשחק בתור איווי פריי במשחק "Assassin's Creed Syndicate" עזר ליידע את הצוות כיצד להרחיב על כך עבור 'אודיסאה', וטען שהצוות יכול היה ליצור משחק טוב יותר, מאחר שכולם היו מרוצים מ"פיצול טוב יותר של המגדרים במשחק". הוספתה של מערכת הדיאלוגים המתפצלת - שלדבריו של קוטה מיועדת לשנות את גישת השחקנים לחוויית המשחקיות דרך בחירות דיאלוגים - הייתה לשינוי המרכזי בו נקט הצוות בזמן בנייתו של המשחק. הוא הסביר שהיה צורך בהכנה גדולה יותר בהשוואה לפרויקטים קודמים בסדרת המשחקים, ושצוות הכותבים התרחב משני כותבים לכ-15 כותבים במהלך תהליך הפיתוח. קוטה הוסיף וציין שהנובליזציה של המשחק הייתה ההמשכיות של הפרויקט, ומאחר שהנרטיב שלה נועד להיות ליניארי, נוצר הצורך לכתוב סיפור קאנוני.
ביולי 2020, מאמר של ג'ייסון שרייר מבלומברג אודות האשמות של התנהגות בלתי הולמת ביוביסופט חשף שקסנדרה הייתה אמורה להיות הדמות היחידה במשחק, והוספתו של אלכסיוס כדמות חלופית שניתן לשחק בה הוא תוצאתה של פשרה שהושגה עם הסגל המנהלתי של החברה - סיטואציה שמשקפת את הסקסיזם שהושרש בתוך החברה (ר' Assassin's Creed Unity#בחירה מגדרית במצב הקואופרטיבי).
יצירת דמות ותהליך הפיתוח > גילום הדמות

השחקנים מייקל אנטונאקוס ומיליסנטי מאהוט - שניהם ממוצא יווני - מגלמים את אלכסיוס וקסנדרה באמצעות דיבוב ולכידת תנועה. מנהלת הסאונד לידיה אנדרו, שהייתה אחראית לליהוק הדמויות למשחק 'אודיסאה', ציינה שחברת יוביסופט ניסתה לחפש אחר שחקנים מיוון או ממוצא יווני. היא הוסיפה שהייתה זו הזדמנות טובה לחקור לעומק את התרבות של יוון ובמיוחד את זו של יוון העתיקה, ושחשוב לעבוד עם שחקנים יוונים באותה מידה שמלהקים שחקן מעולה שמבצע את המבטא בצורה הטובה ביותר. מאהוט ציינה שאנטונאקוס כבר לוהק לתפקיד אלכסיוס עוד לפני האודישן שלה לתפקיד קסנדרה, והייתה לה ההזדמנות להיבחן מולו.
בתחילתו של התהליך, צוות הבמאים וכותבי המשחק נתן לשחקנים רעיון כללי על הדמויות שלהם, בנוסף למידע מועט על ההיסטוריה שלהם, הדרך בה הם הולכים ואפיוני הדמויות. אנטונאקוס ומאהוט בחרו לעבוד יחדיו כצוות, ולעיתים ערכו ביניהם שיחות והשערות לגבי הדרך בה הולכות הדמויות שלהם, מהם המאפיינים העיקריים שלהן וכיצד הן תגבנה על סיטואציות מסוימות. במהלך סשנים של לכידת תנועה, השניים ייעצו אחד לשנייה לגבי הדרך בה יפעלו בסצנות מסוימות. סשנים של עבודת הדיבוב היו תהליך ארוך יותר, מכיוון ששניהם לא נכחו תמיד באותו חדר, כך שהם פעלו בהתאם לבחירותיהם האישיות ובהתאם להנחיות שניתנו להם בידי הבמאים.
בתחילה, אנטונאקוס לא ידע כיצד דמותו של אלכסיוס תיראה, והוא יצר פירוש משלו לדמות על ידי כך ששאב השראה מפרוטגוניסט העבר של הסדרה, אציו אודיטורה דה פירנצה, בנוסף לגרסאות המצוירות של וולברין ובאטמן מסדרות האנימציה של שנות ה-80 ושנות ה-90 של המאה ה-20. אנטונאקוס תיאר את אלכסיוס בתור "ברוס ויין רעשני עם מבטא יווני" שדומה "לוולברין זועם כשמעצבנים אותו". אנטונאקוס גם הושפע מהשיר "Wish You Were Here" של להקת פינק פלויד, והוא השתמש בשיר כדי לקרקע את דמותו של אלכסיוס אחרי שקיבל את סיפור הרקע של הדמות וכדי שישמש כ"פסקול הכאב שלו". על הבעת המאצ'ואיזם של אלכסיוס, אנטונאקוס ציין שאלכסיוס הוא בעיקרון אל למחצה עם כוחות על-טבעיים, שנעשה מעורב בתרבות הערצת הגיבור היוונית, ומסביר שהשחצנות שלו היא "רק למראית עין, ונועדה למסך את חוסר הביטחון שלו בגלל בדידותו הרבה". לדבריו, אלכסיוס הוא למעשה "ילדון מגודל שמשחק את עצמו קשוח", עם "רגשות אשם גדולות" ו"משהו להוכיח".
על גילומן של הדמויות בתור הדימוס, מאהוט רצתה שדמותה של קסנדרה תישאר כזו שניתן להזדהות עמה, גם אם היא ביצעה פשעים אכזריים ולא אנושיים. היא לקחה אלמנטים מרכזיים שהפכו את האח הבכור מבין השניים למי שהוא והעבירה אותן דרך פילטר. היא ניסתה לדמיין כיצד האח הצעיר יתפתח כתוצאה מילדות טראומטית שבעקבותיה נדחה מעל הוריו וננטש, אך באותה עת החזיק בכוחות כמעט-אלוהיים. לעומת זאת, אנטונאקוס בחר לגלם דמות שונה לחלוטין בתור הדימוס של הסיפור. הוא הסביר זאת משום שלא הייתה לו ילדות רגילה במהלך חייו בתרבות הספרטנית, ואין הוא מחזיק באותו מצפן מוסרי כמו אלכסיוס הבוגר בגלל שאלה שגידלו אותו מעולם לא הראו כלפיו חמלה וסימפתיה. אנטונאקוס העניק לדמותו של אלכסיוס הצעיר טון אפל ונמוך יותר מזה של אלכסיוס הבוגר ונושא העיט. הוא לא נתן לדמות הדימוס שלו שום אפשרות לחייך אלא אם הייתה סיבה מייסרת לכך מאחורי זה. כחלק מתהליך לכידת התנועה, שלקח כ-10%-15% מהמשחק, השחקנים לבשו חליפות ולקרו/לייקרה ועטו קסדות עם מצלמות לצילום תווי הפנים. גם אנטונאקוס וגם מאהוט ניסו להתאים כמה שיותר את הבעותיהם ותנועותיהם, מאחר שצוות ההפקה השתמש באותו חומר מצולם לסצנות של שתי הדמויות.
הופעות הדמות > Assassin's Creed Odyssey

קסנדרה היא הפרוטגוניסטית הראשית במשחק 'אודיסאה', ותיאור חייה ומעלליה נחקרים על ידי ליילה חסן, הפרוטגוניסטית מימי הזמנים המודרניים. ליילה משתמשת במתקן האנימוס כדי לחיות את זכרונותיה הגנטיים של קסנדרה באמצעות דגימות DNA שלה, שנלקחו מהחנית של לאונידס הראשון. במיתולוגיה של הסדרה, קסנדרה נולדה בשנת 458 לפנה"ס בספרטה וגדלה עם אמה מריני ואביה המאמץ ניקולאוס. בהיותה בגיל שבע, אחיה הצעיר אלכסיוס נדון למוות בידי הוריו, שנעתרו לנבואתה של האורקל מדלפי פיתיה שהילד יביא לחורבן ספרטה בבגרותו. קסנדרה ניסתה למנוע מבכיר ספרטני מלדחוף את אלכסיוס ממרומי הר טייגטוס, ובמקום זאת היא דחפה אותו אל מותו. עקב כך, היא סומנה כבוגדת בידי ההנהגה הספרטנית, שאילצה את ניקולאוס לדחוף גם אותה ממרומי ההר. אולם, קסנדרה שרדה את הנפילה, נמלטה מספרטה ועשתה את דרכה לאי קפלוניה. היא נלקחה תחת חסותו של נוכל בשם מרקוֹס, ותחת השגחתו הפכה ברבות הימים לשכירת חרב מיומנת שנודעת בכינוי "נושאת העיט".
בשנת 431 לפנה"ס, עם פרוץ המלחמה הפלופונסית, קסנדרה חשפה את קיומה של חברה סודית שנקראת בשם "הכת של קוסמוס", וזאת לאחר שהיא נשכרת על ידי אחד מחבריה להתנקש בחייו של ספרטני שידוע בכינוי "הזאב מספרטה". היא התיידדה עם קפטן ברנאבאס ולקחה פיקוד על האונייה שלו, "האדרסטיה". היא ערכה מסע למגאריס כדי להשלים את חוזה ההתנקשות שלה, שם היא מגלה שהזאב מספרטה הוא אביה המאמץ ניקולאוס, ושהכת של קוסמוס הפכה את משפחתה למטרה. היא הסתננה לפגישה של הכת תחת מסווה, ומגלה שהכת תכננה את המלחמה כדי להשתלט על יוון. עוד היא מגלה, שהכת חטפה את אלכסיוס לאחר נפילתו מהר טייגטוס, שטפה את מוחו כדי שישרת את מטרותיה ויהפוך לאלוף הבלתי מעורער שלה שידוע בכינוי "דימוס".
קסנדרה נשבעת לנקום בכת על כך שפירקה את משפחתה, ועושה את דרכה ברחבי יוון כדי לחסל את חברי הכת ולאחד את בני משפחתה מחדש. בדרכה, היא רוכשת לעצמה מספר בעלי ברית בדמותם של הרודוטוס, סוקרטס, ברסידאס ואספאסיה. בסופו של דבר, היא מאתרת את מיקומה של מריני, שהפכה לשליטת הפוליס של נקסוס אחרי שעזבה את ספרטה. כמו כן, היא מתפייסת עם ניקולאוס ועם בנו המאומץ סטנטור. מריני משכנעת את בתה לעזור להחזיר לעצמם אזרחות ספרטנית ואת אחוזתם, וכן להציל את אלכסיוס מהשפעתה של הכת. אולם, למרות מספר ניסיונות להחזיר את אחיה למוטב, קסנדרה אינה מצליחה לעשות זאת ונאלצת להרוג אותו בעימות האחרון ביניהם על הר טייגטוס.
אחרי שקסנדרה מוחה את זכרה של הכת, היא מגיעה למקום המפגש של חברי הכת במקדש דלפי. היא משמידה את הממצא העתיק דמוי הפירמידה ונפגשת עם אספאסיה. אספאסיה מתגלה בתור המנהיגה המקורית של הכת, ושעזרה בחשאי לקסנדרה לפרק את החברה הסודית אחרי שהושחתה תחת השפעתו של הדימוס. במהלך מסעה, קסנדרה אוספת מספר ממצאים עתיקים של בני האיסו, לבקשתו של אביה הביולוגי פיתגורס - השומר של מטה הרמס ומגן העיר האבודה אטלנטיס. אחרי שאסף את הממצאים העתיקים כדי לאטום את אטלנטיס, פיתגורס העביר את מטה הרמס לידי קסנדרה - שהפכה לשומרת המטה החדשה והוענק לה בזכות כך חיי אלמותיות.
בשנת 2018, קסנדרה עדיין נשמרה בחיים בידי כוחו של מטה הרמס. היא פוגשת את ליילה באטלנטיס אחרי שזו גילתה את מיקום העיר האבודה בזכרונותיה של קסנדרה. אחרי שהיא מזהירה את ליילה לגבי הסכנות שבטכנולוגיה של בני האיסו, קסנדרה מעניקה לליילה את המטה, מאחר שהיא הודרכה לעשות זאת בידי איליתיאה - שתודעתה חבויה בתוך המטה. אחרי שהיא משוחררת ממחויבותה לשמור על המטה, קסנדרה מתה.
הופעות הדמות > Assassin's Creed Odyssey > מורשת הלהב הראשון

חבילת ההרחבה הראשונה של המשחק 'אודיסיאה', "מורשת הלהב הראשון", מקושרת למשחק הקודם בסדרה "Assassin's Creed Origins", ומתרחשת במהלך אירועי הסיפור הראשי. קסנדרה חוברת לדריווש, לוחם חופש פרסי, כדי ללחום בהשפעתו ההולכת וגוברת של מסדר העתיקים, אבותיהם הקדומים של הטמפלרים והאנטגוניסטים הראשיים של סדרת המשחקים. המסדר ביצע פשעים אכזריים לאורכה של יוון העתיקה, וזאת במטרה למשוך את תשומת ליבם של דריווש ושל "המתבוללים" - צאצאיהם של בני האיסו, ביניהם נמנים קסנדרה ובני משפחתה. מסדר העתיקים מבקש לחסל את אותם צאצאים, בהאמינם שיש בהם את הפוטנציאל להטיל חורבן על האנושות. במהלך הסיפור, קסנדרה מתחילה במערכת יחסים עם נטאקאס, בנו של דריווש, ויולדת לו ילד בשם אלפידיוס. בהמשך, הילד נחטף בידי המסדר אחרי שנטאקאס נרצח. קסנדרה ודריווש יוצאים לנקום את מותו, והורגים את מנהיג המסדר, אמורג'ס - חברו לשעבר של דריווש. אמורג'ס נותן לשניים את מיקומו של אלפידיוס, אך מזהיר אותם שלא ניתן להכחיד את מסדר העתיקים, ושאלפידיוס לעולם לא יהיה בטוח כל עוד יישאר עם קסנדרה. אחרי שהם מוצאים את אלפידיוס, קסנדרה חוששת לביטחונו ומחליטה להשאיר אותו עם דריווש, בהאמינה שהוא ישגיח על נכדו. דריווש לוקח את אלפידיוס למצרים העתיקה, ומתגלה שהוא יהפוך לאבי אבותיה של איה, דמות מרכזית במשחק 'אוריג'ינס' ואחת ממקימי מסדר הנחבאים, אבותיהם הקדומים של אחוות המתנקשים.
הופעות הדמות > Assassin's Creed Odyssey > גורל אטלנטיס

חבילת ההרחבה השנייה למשחק, "גורל אטלנטיס", משתמשת במוטיבים רבים מהמיתולוגיה היוונית באופן דומה לחבילת ההרחבה "קללת הפרעונים" של המשחק "Origins", שמשתמש במוטיבים מהמיתולוגיה המצרית. העלילה מתרחשת לאחר מאורעות המשחק, ועוקבת אחרי מסעה של קסנדרה למיצוי כוח המטה של הרמס, אחרי שהוא הועבר לרשותה בידי פיתגורס. כחלק מהאימונים שלה בהדרכתה של איליתיאה, היא מועברת לתוך סימולציה שמתבססת על ממלכת אליסיום של בני האיסו. היא נעשית מעורבת בתנועת המרד של אדוניס נגד שלטונה של פרספונה. אחרי שפרספונה מובסת, היא מגרשת את קסנדרה לעולם המתים יחד עם כלב המחמד שלה, שמשנה את צורתו לקרברוס. קסנדרה קוטלת את קרברוס, אך המעשה פותח מספר שערים בין טרטרוס לעולם המתים, ומשחרר נשמות שלכודות בטרטרוס בחזרה לעולם המתים. כדי להשתלט על הכאוס המתחולל, האדס פוקד על קסנדרה למצוא שומרים חדשים לשערי עולם המתים, אך הוא בוגד בה לאחר מכן. קסנדרה מביסה את האדס, ובהמשך פוסידון מופיע ומלווה אותה לאטלנטיס. הוא ממנה אותה ל'דיקסטס' (סגנית) שלו, עם האחריות להשליט את חוקיו, לשמור על הסדר ולהנחיל צדק על אטלנטיס.
כשקסנדרה חוקרת את העיר האבודה אטלנטיס, היא מגלה שבני האיסו הפרו את חוקיו של פוסידון באופן תדיר וביצעו פשעים נגד האנושות. הגרוע מבין אותם פשעים היה "פרויקט אולימפוס", פרויקט הנדסה גנטית בראשותה של יונו ובעלה אייטה, שממזג נושאי מחקר אנושיים שנחטפו אל תוך ממצאי איסו כדי ליצור מפלצות היברידיות. קסנדרה ופוסידון מוצאים שאטלנטיס אינה ניתנת להצלה, ומשקיעים אותה מתחת לפני הים באמצעות כוחו המלא של מטה הרמס. קסנדרה מתעוררת חזרה בעולם בני התמותה, ואליתיאה מודיעה לה שכל רצף האירועים אותם היא חוותה היה למעשה זכרונותיה של אליתיאה בזמן ששימשה כדיקסטס, ושהיא הוכיחה את עצמה כראויה לשאת את המטה.
הופעות הדמות > Assassin's Creed Odyssey > אלה שזוכים להוקרה

חבילת ההרחבה השלישית של המשחק משמשת כאפילוג לסיפור הראשי של 'אודיסאה', ומתארת את הרפתקאתה האחרונה של קסנדרה ביוון העתיקה. אחרי שלקחה חופשה בת חצי שנה באי קורפו בעקבות לחציה ואחריותה כשומרת המטה של הרמס, קסנדרה נאלצת להתגייס לחיפושים אחר תפוח עדן בידי ברנאבאס והרודוטוס, שאומרים לה שמדובר במסע לחיפוש אוצרות. קסנדרה נתקלת בשודדי ים שגם מחפשים אחר הממצא העתיק. היא הצליחה להשיג בסופו של דבר את תפוח עדן, אך ממצא האיסו מבטל את כוח החנית של לאונידס ומשחית את ברנאבאס. קסנדרה נאלצת להילחם בו על חזקת הממצא העתיק, מצילה אותו מהשפעתו ומשמידה את ממצא האיסו. היא מקבלת מסר מאליתיאה שחלק מתפקידה כשומרת המטה של הרמס הוא למצוא פיסות עדן נוספות ברחבי העולם. קסנדרה נפרדת לשלום מהרודוטוס ונותנת לו את החנית חסרת הכוחות כמתנת פרידה. היא יוצאת למסע החדש מחוץ לגבולות יוון יחד עם ברנאבאס.
הופעות הדמות > Assassin's Creed Valhalla

דמותה של קסנדרה חוזרת בהופעת אורח בחבילת ההרחבה "מפגש גורלי" למשחק "Assassin's Creed Valhalla". במהלך סוף המאה ה-9, היא נתקלת באייבור ורינסדוטיר, הפרוטגוניסטית הראשית של המשחק, בזמן שהיא מחפשת אחר ממצא איסו שגורם לסיוטים בקרב התושבים המקומיים של האי סקאי. בסיפור זה נקבע שמכיוון שמאז שכל קרוביה ומכריה של קסנדרה נפטרו, היא נהפכה למבודדת מאוד ולא חברותית. היא סירבה להישאר במקום אחד למשך הרבה זמן כדי להימנע מקשרים חברתיים, מתוך ידיעה שעקב חיי הנצח שלה היא תזכה לחיות גם אחרי מותם. מסיבה זו, היא אינה מעוניינת בתחילה לעבוד עם אייבור כדי לאתר את ממצא האיסו ולהשמיד אותו, כפי שאליתיאה הורתה לה לעשות. אולם, אחרי שהשלימה את משימתה והשתתפה בחתונה לצד אייבור, קסנדרה לומדת להיפתח שוב כלפי אנשים ונפרדת ממנה לשלום בתנאים טובים.
הופעות הדמות > הופעות נוספות

גם אלכסיוס וגם קסנדרה מופיעים כדמויות שניתן לשחק בהן במשחק המובייל החינמי "Assassin's Creed Rebellion". בנוסף, חליפת המחדל של קסנדרה מהמשחק 'אודיסאה' (שנקראת כאן החליפה של אלכסיוס) היא תוספת קוסמטית בגרסה בהפרדה גבוהה למשחק "Assassin's Creed III", שיצאה בשנת 2019. דמותה של קסנדרה היא אחת משלוש דמויות שניתן לשחק בהן במשחק המציאות המדומה "Assassin's Creed Nexus VR". קשת הסיפור שלה מתרחשת בשנת 404 לפנה"ס, כמעט שני עשורים לאחר סוף 'אודיסאה', ועוקב אחרי קסנדרה, שחוזרת ליוון כדי להתמודד עם אוליגרכיה ספרטנית ששולטת באתונה העתיקה וידועה בשם שלושים הטיראנים.
ביאורים

↑  עקב אפשרות הבחירה בין דמותו של אלכסיוס לבין דמותה של קסנדרה בתור הגיבור/ה הראשי/ת והאח/ות הבכור/ה, הדמות השנייה של האח/ות הצעיר/ה שלא נבחרה הפכה לדימוס, דמות האנטגוניסט של המשחק.
↑  לפי הנובליזציה של המשחק, קסנדרה היא הדמות הראשית שנחשבת לקאנונית, לפיכך, פסקה זו תתייחס לדמותה בלבד.
↑  כחלק מאפשרויות הדיאלוגים השונות, ובהתאם לבחירת השחקן, אפשרות זו משתנה וניתן גם להציל את האח הצעיר ולהשיבו למוטב.
↑  עקב ההיפוך המגדרי של המשחק, במידה והשחקן בוחר בדמותו של אלכסיוס, הוא מתחיל במערכת יחסים עם בתו של דריווש, נימה.
מירנדה ריי מיו

| --- | --- |
אין תמונה חופשית
 לידה:  14 באוגוסט 1990 (בת 34) פרזנו, קליפורניה, ארצות הברית ארצות הברית
 מדינה:  ארצות הברית 
 תקופת הפעילות:  מ-2011 
 מקום לימודים:  בית הספר התיכון ע"ש תיאודור רוזוולט 
 פרופיל ב-IMDb
 
מירנדה ריי מיו (באנגלית: Miranda Rae Mayo; נולדה ב-14 באוגוסט 1990) היא שחקנית טלוויזיה אמריקאית. ידועה בעיקר של תפקידה בסדרת הטלוויזיה של NBC, "שיקגו FIRE" בתפקיד סטלה קיד.
ראשית חייה

ריי מיו נולדה בפרזנו, קליפורניה, ארצות הברית לאביה פרדי ביילון ולאמה לינדה, אמה ממוצא פיליפיני-סיני וספרדי, ואביה ממוצא צרפתי, אירי ואינדיאני, כך היא זכתה במראה המיוחד שלה. היא בוגרת תיכון רוזוולט בקליפורניה.
קריירה

עם סיום התיכון עברה ריי מיו ללוס אנג'לס והחלה לדגמן.
הקריירה הטלוויזיונית שלה החלה בשנת 2011 עם הופעת אורח בסדרה "חוק וסדר".
בשנת 2013 החלה להופיע בקומדיה הטלוויזיונית "המשחק". ב־2014 היא הצטרפה לאופרת הסבון "ימי חיינו" בתפקיד זואי בראוונינג, היא השתתפה ב-15 פרקים בין 2014 ל-2015.
ב־2015 הופיעה ריי מיו במספר סדרות טלוויזיה: היא הצטרפה בתפקיד אורח לסדרה הפופולרית של ABC "שקרניות קטנות" בעונתה החמישית בתפקיד השפית טליה סנדובל, היא הופיעה בעונה השנייה של סדרת הפשע של HBO "בלש אמיתי", היא הייתה אמורה להופיע בסדרה "הרומן" בכיכובו של ג'ושוע ג'קסון, אך לבסוף הצטרפה לאופרת הסבון "דם ושמן" בתפקיד לייסי בריגס, שם שיחקה יחד עם דון ג'ונסון.
קריירה > שיקגו FIRE

בשנת 2016 הצטרפה לסדרה "שיקגו FIRE" בעונתה הרביעית בתפקיד סטלה קיד, כבאית חדשה ומושא אהבתו של סברייד (טיילור קיני). בעונה העשירית הם מתחתנים.
חיים אישיים

השחקנית בת ה-32 שומרת על פרטיות בחייה, אך ידוע שיצאה בעבר עם השחקן לוק ביינס שהזדהה לאחרונה כהומוסקסואל. היא חובבת ספורט ועוסקת בריצה, רכיבה על אופניים ויוגה. כמו כן היא חובבת מוזיקה, מנגנת על פסנתר, צ'לו ועוסקת בשירה כתחביב.
פילמוגרפיה > קולנוע

| שנה | שם הסרט | תפקיד | הערות |
| --- | --- | --- | --- |
| 2011 | inside | אמה היקוקס |  |
| 2012 | How Your P*ssy Works |  | סרט קצר |
| 2014 | The Black Bachelor |  | סרט קצר |
| 2015 | אנחנו חברים שלך | קורטני | ללא קרדיט |
| 2015 | הילדה בתצלומים | ורד |  |
| TBA | Going Places | ג'ולס | בצילומים |
פילמוגרפיה > טלוויזיה

| שנה | שם התוכנית | תפקיד | הערות |
| --- | --- | --- | --- |
| 2011 | חוק וסדר: לוס אנג'לס | אנה | פרק: "אל סרנו" |
| 2011 | Supah Ninjas | עוזרת | פרק: "המפואר" |
| 2013 | משחקות את המשחק | פטריס שיבני | תפקיד חוזר; 5 פרקים |
| 2013 | קרוואן אמריקאי |  | סדרת ריאליטי שלא שודרה |
| 2013–2015 | ימי חיינו | זואי בראונינג | תפקיד קבוע; 15 פרקים |
| 2015 | Stuck! | ברוק | תפקיד ראשי; 9 פרקים |
| 2015 | שקרניות קטנות | טליה סנדובל | תפקיד חוזר; 7 פרקים |
| 2015 | בלש אמיתי | ורה מצ'יאדו | תפקיד חוזר; 2 פרקים |
| 2015 | דם ושמן | לייסי בריגס | תפקיד ראשי; 10 פרקים |
| 2016–הווה | שיקגו FIRE | סטלה קיד | תפקיד משנה (עונה 4), תפקיד ראשי (עונות 5–הווה); 96 פרקים |
| 2018 | שיקגו MED | סטלה קיד | פרק: "מתי לשחרר" |
| 2019 | שיקגו PD | סטלה קיד | פרק: "זיהום: חלק שלישי" |
הערות שוליים

↑  Abhirami K. G, Is Miranda Rae Mayo Black? Miranda Rae Mayo Ethnicity, Partner, Nationality, Baby - News, Fresherslive, ‏22 בספטמבר 2022 (באנגלית)
↑  'Pretty Little Liars' Casts 'The Game's' Miranda Mayo in Recurring Role, ‏29 באוגוסט 2014 (באנגלית)
↑  Pretty Little Liars Star Joins The Affair...as Joshua Jackson's New Love Interest?!, E! Online, ‏28 במאי 2015
↑  Denise Petski, Denise Petski, Miranda Rae Mayo Joins ABC’s ‘Blood And Oil’ In Recasting, Deadline, ‏4 באוגוסט 2015 (באנגלית)
↑  Miranda Rae Mayo, Chicago Fire Wiki (באנגלית)
↑  Chicago Fire: meet the partners of Jesse Spencer, Taylor Kinney, Miranda Rae Mayo and more, HELLO!, ‏24 באוגוסט 2022 (באנגלית)
| --- | --- |
בקרת זהויות :  LCCN: no2018017190  VIAF: 9151963633000311721   WorldCat (עם VIAF): 9151963633000311721
גידי קורן

| --- | --- |
אין תמונה חופשית
 לידה:  27 באוגוסט 1947 (בן 77) תל אביב
 מוקד פעילות:  ישראל ישראל (1947–1982 והחל מ-2016 ואילך)   קנדה קנדה (1982–2016)
 מקום לימודים:  אוניברסיטת תל אביב 
 עיסוק:  מלחין, פזמונאי למבוגרים ולילדים, סופר ורופא (רופא ילדים, פרמקולוג קליני וטוקסיקולוג)
 שפה מועדפת:  עברית, אנגלית 
 http://www.gidikoren.com
 חברים
 האחים והאחיות
 
גדעון (גידי) קוֹרֵן (באנגלית: Gideon Koren; נולד ב-27 באוגוסט 1947) הוא מלחין, פזמונאי, סופר ורופא (רופא ילדים, פרמקולוג קליני וטוקסיקולוג) ישראלי-קנדי. מחברן של יצירות פופולריות לילדים בעברית. הלחין כ-400 שירים.
קורות חיים

גידי קורן נולד בתל אביב וגדל בקריית אונו. אביו היה המהנדס הראשי של תחנת הכוח רדינג של חברת החשמל בתל אביב. בשנת 1965 סיים את לימודיו בתיכון חדש בתל אביב. בצבא שירת כחובש קרבי בנח"ל. בהמשך, לאחר סיום לימודי רפואה ב-1974, הצטרף ליחידה הטקטית לחילוץ מיוחד (669).
קריירה מוזיקלית

קורן הלחין שירים רבים שכתב נתן יונתן, ובהם: "כמו בלדה" ("אם זר קוצים כואב"), "אם העולם", "שני אלונים", ושירים של אמיר גלבע כמו "שיר בבוקר בבוקר" ("פתאום קם אדם", בשיתוף עם שלמה ארצי) הידוע בביצועו של שלמה ארצי.
להקת "האחים והאחיות", שהקים קורן ב-1971, יצרה תקליט מהשירים של נתן יונתן לפי הלחנים של גידי קורן.
סגנון הכתיבה של נתן יונתן הלם את הלהקה. קורן הלחין גם משיריו של יהודה עמיחי, משורר בעל סגנון שונה לגמרי: "אלוהים מרחם על ילדי הגן", "סונטה בשניים" ("ובלילות חדרנו נאטם").
בפסטיבל הזמר והפזמון 1974 זכה קורן עם השיר שהלחין עם שלמה ארצי "הבלדה על ברוך ג'מילי" למילים של ארצי ובביצועו ובעיבוד של ירון גרשובסקי במקום הראשון.
בפסטיבל הזמר והפזמון 1980 זכה שירו של קורן "פזמון חוזר" בביצוע האחים והאחיות ובעיבודו של אלדד שרים
במקום הראשון.
לקדם אירוויזיון 1981 כתב קורן יחד עם יגאל בשן את המנגינה לשירו של יורם טהר לב "תן לי" ("מה שהיה, תשכח מזה"),
שהפך לאחד השירים המושמעים ביותר של יגאל בשן.
שירו "שובי דובי" בביצוע האחים והאחיות זכה בשנת 1976 במקום הראשון בפסטיבל שירי הילדים.
בין יצירותיו הרבות לילדים (פזמונים, תקליטים ומחזות-זמר): "הבובה פסטי", "שובי דובי", "פיץ העכבר", "טיול לארץ התווים" (קריינות וזמרה: שלמה ארצי) והמחזמר "זלמן יש לו מכנסיים".
קריירה רפואית

בשנת 1974 סיים קורן את לימודי הרפואה באוניברסיטת תל אביב. התמחה ברפואת ילדים בבית החולים שיבא (1980), ובשנת 1982 נסע להתמחות בפרמקולוגיה קלינית וטוקסיקולוגיה בבית החולים לילדים (SickKids (אנ')) ואוניברסיטת טורונטו (1986). ב-1986 הצטרף לסגל בית החולים ואוניברסיטת טורונטו, עד 2016. מ-2004 החזיק בקתדרה באוניברסיטת אונטריו המערבית. במהלך הקריירה פרסם 15 ספרי רפואה וכ- 1750 מאמרים מדעיים. קורן הוא מומחה בעל שם עולמי בתסמונת האלכוהול העוברי.
קורן נאלץ לוותר על רישיון הרופא שלו באונטריו קנדה עקב פרשה של אמינות מעבדתו בנושא זיהוי בשימוש בסמים של הורים.
כיום הוא מדען בכיר בתחום הפרמקולוגיה במכון המחקר של מכבי שרותי בריאות ומשמש פרופסור אורח באוניברסיטת תל אביב ומרצה בפקולטה לרפואה בצפת של אוניברסיטת בר-אילן ובפקולטה לרפואה של אוניברסיטת אריאל בשומרון.
קריירה רפואית > חיים אישיים

קורן התגורר בטורונטו עד 2016, אז פרש מעבודתו בקנדה ושב לישראל. חי בתל אביב עם זוגתו ד"ר רחל פסטרנק, ואב לארבעה.